2. ปัจจัยความเสี่ยง

บริษัทฯ
ได้ตระหนักถึงความสำคัญในการนำการบริหารความเสี่ยงมาใช้เป็นเครื่องมือในการบริหารจัดการองค์กร
ภายใต้กรอบการบริหารความเสี่ยงในระดับสากล โดยมีคณะกรรมการบริหารความเสี่ยง
(Enterprise Risk Management Committee)
รับผิดชอบในการกำกับดูแลการพัฒนาและปฏิบัติตามกรอบการบริหารความเสี่ยง
ติดตามความเสี่ยงที่สำคัญและการดำเนินการ
เพื่อให้มั่นใจได้ว่าองค์กรมีระบบการจัดการความเสี่ยงอย่างเพียงพอและเหมาะสม
บริษัทฯได้ดำเนินการตามแผนพัฒนาและยกระดับมาตรฐานการบริหารความเสี่ยง (Risk
Management Roadmap ) ให้สอดคล้องกับแผนกลยุทธ์และแผนธุรกิจของบริษัทฯ อย่างต่อเนื่อง
ได้แก่ การกำหนดนโยบายบริหารความเสี่ยง การจัดทำคู่มือปฏิบัติงาน
และนำเข้าสู่การดำเนินงานทั่วทั้งองค์กร
รวมถึงการกำหนดบทบาทหน้าที่ความรับผิดชอบของผู้บริหารและพนักงานให้ชัดเจน
เชื่อมโยงสู่การประเมินผลงาน มีระบบการติดตามและรายงานความเสี่ยงอย่างต่อเนื่อง
ทั้งนี้เพื่อให้เกิดคุณภาพ และประสิทธิผลมากขึ้นในการปฏิบัติการสำหรับการบริหารจัดการความเสี่ยง
ตั้งแต่ การวิเคราะห์ ประเมิน จัดทำแผน ติดตามและประเมินผล นอกจากนี้
บริษัทฯมุ่งมั่นให้มีการพัฒนาระบบการทำงานให้มีความเชื่อมโยงกระบวนการบริหารความเสี่ยงเข้ากับการทำแผนกลยุทธ์
การกำหนดแผนงบประมาณขององค์กร
เพื่อให้การกำหนดกลยุทธ์ได้มีการคำนึงความเสี่ยงสามารถจัดสรรทรัพยากรให้สอดคล้องกับศักยภาพในการดำเนินธุรกิจและระดับความเสี่ยงที่ยอมรับได้ขององค์กร
ตลอดจนมีการขยายผลการบริหารความเสี่ยงอย่างเป็นระบบไปสู่งานโครงการและการลงทุนต่าง ๆ

ปัจจัยเสี่ยง ปี 2552

จากลักษณะเฉพาะของอุตสาหกรรมชิ้นส่วนยานยนต์
และสภาพแวดล้อมที่มีการเปลี่ยนแปลงไปอย่างรวดเร็วในปัจจุบัน
ทำให้ไม่อาจหลีกเลี่ยงความเสี่ยงบางประการ
ที่หากเกิดขึ้นแล้วอาจจะส่งผลต่อการบรรลุเป้าหมายหรือการดำเนินธุรกิจของกลุ่มบริษัทฯ
อย่างมีนัยสำคัญได้ จากการดำเนินงานตามกระบวนการบริหารความเสี่ยงในปี 2552
ที่ผ่านมาพบว่ามีปัจจัยความเสี่ยงหลัก ๆ สามารถจำแนกตามประเภทของความเสี่ยงได้ ดังนี้

1.  ความเสี่ยงด้านกลยุทธ์

-   ความเสี่ยงจากความไม่แน่นอนของสภาพเศรษฐกิจและการเมืองภายในประเทศ

  ในปี 2552 ที่ผ่านมาบริษัทฯ
  ได้รับผลกระทบจากปัญหาวิกฤตเศรษฐกิจโลกที่ได้ส่งผลกระทบรุนแรงต่ออุตสาหกรรมยานยนต์ไทย
  บริษัทฯ ในฐานะผู้ผลิตชิ้นส่วนยานยนต์ก็ได้รับผลกระทบอย่างหลีกเลี่ยงไม่ได้ ยอดขายของบริษัทฯ
  มีการปรับตัวลดลงประมาณร้อยละ 26
  ซึ่งลดลงน้อยกว่าการหดตัวของอุตสาหกรรมยานยนต์ไทยที่ลดลงประมาณร้อยละ 30
  จากนโยบายการกระจายการลงทุนของบริษัทฯ
  ที่มีเป้าหมายรายได้ไม่ได้พึ่งลูกค้ารายใดรายหนึ่งมากนัก
  ประกอบกับการเพิ่มสัดส่วนรายได้ของผลิตภัณฑ์ที่ไม่ใช่ชิ้นส่วนยานยนต์แต่ยังคงใช้ความเชี่ยวชาญในขบวนการผลิตที่มีอยู่ของบริษัท
  โดยในปี 2552
  บริษัทฯมีสัดส่วนการขายชิ้นส่วนรถยนต์ต่อสัดส่วนการขายที่ไม่ใช่ชิ้นส่วนรถยนต์เท่ากับ 95:5

  สำหรับคาดการณ์ในปี 2553 ภาวะเศรษฐกิจของโลกยังคงอยู่ในภาวะที่เปราะบางอยู่มาก
  ไม่ว่าจะเป็นเศรษฐกิจของสหรัฐฯ สหภาพยุโรป หรือญี่ปุ่น
  แม้ว่าจะมีสัญญาณของการฟื้นตัวแต่ก็อยู่บนพื้นฐานของความไม่แน่นอนที่ค่อนข้างสูง
  นอกจากนั้นราคาน้ำมัน
  อัตราการว่างงานและประสิทธิผลของนโนบายกระตุ้นเศรษฐกิจของประเทศต่าง ๆ
  ประกอบกับภาวะการเมืองของประเทศไทยยังมีปัญหา
  จะยังคงส่งผลต่อการฟื้นตัวของเศรษฐกิจโลกในระยะสั้นและระยะกลางต่อไป ทั้งนี้
  บริษัทฯได้มีการติดตามปัจจัยภายนอกที่สำคัญ
  รวมถึงการติดตามสถาณการณ์ข้อมูลของลูกค้าอย่างใกล้ชิด

จากกรอบแนวคิดปรัชญาของเศรษฐกิจพอเพียง
ซึ่งบริษัทฯนำมาเป็นแนวทางในการดำเนินงานเพื่อมุ่งสู่เป้าหมายการดำเนินธุรกิจที่อยู่บนพื้นฐานของความพอดี
คือ ไม่ประมาท พอประมาณ มีเหตุมีผลและการมีภูมิคุมกันในตัวที่ดี
โดยให้ความสำคัญกับความสมดุลทั้งในด้านการเงิน ลูกค้า กระบวนการดำเนินงาน และ
ผลลัพธ์ด้านการบริหารองค์กร ซึ่งจะพิจารณาถึงความเป็นไปได้ ความมีเหตุมีผล
ความพอประมาณอย่างสมดุล และมีความเสี่ยงที่ยอมรับได้ จากหลักบริหารนี้
จะเป็นภูมิคุ้มกันที่ดีให้กับองค์กรในอนาคตต่อไป

2. ความเสี่ยงด้านการเงิน

-   ความเสี่ยงจากความผันผวนของอัตราแลกเปลี่ยน

จากการขยายการลงทุนของบริษัทฯ ทำให้ต้องมีการนำเข้าเครื่องจักรและอุปกรณ์จากต่างประเทศ
รวมทั้งการที่ต้องนำเข้าวัตถุดิบ (เหล็ก) ทั้งจากการสั่งซื้อผ่านตัวแทนจำหน่ายในประเทศ
และซื้อโดยตรงจากต่างประเทศ
ซึ่งบริษัทฯอาจได้รับผลกระทบด้านต้นทุนจากความผันผวนของอัตราแลกเปลี่ยนได้ ปี 2552
บริษัทฯมีการนำเข้าเครื่องจักร อุปกรณ์ และเหล็ก คิดเป็นมูลค่าร้อยละ 40
ของมูลค่าการซื้อโดยรวม ดังนั้น
เพื่อลดผลกระทบและสร้างสมดุลของสินทรัพย์และหนี้สินที่เป็นสกุลเงินต่างประเทศ
โดยมีนโยบายการบริหารความเสี่ยงจากอัตราแลกเปลี่ยนผ่านการซื้อสัญญาซื้อขายอัตราแลกเปลี่ยนล่วงหน้า
หรือ Forward Contract นอกจากนี้
บริษัทฯมีนโยบายเพิ่มยอดขายจากการส่งออกไปยังต่างประเทศ
ซึ่งจะสามารถช่วยลดความเสี่ยงที่เกิดจากอัตราแลกเปลี่ยนได้ ทั้งนี้
อัตราแลกเปลี่ยนที่เป็นสกุลเงินหลัก ในการสั่งซื้อวัตถุดิบและการส่งออก เป็นดอลลาร์สหรัฐฯ
และเงินเยนญี่ปุ่น ความผันผวนของอัตราแลกเปลี่ยน เป็นสิ่งที่บริษัทฯ ไม่สามารถควบคุมได้
และถือว่าเป็นความเสี่ยงของธุรกิจที่ต้องมีการจัดการอย่างต่อเนื่อง
และมีการติดตามตามการเคลื่อนไหวอย่างใกล้ชิด

3. ความเสี่ยงจากการปฏิบัติการ

  3.1 ความเสี่ยงจากความผันผวนด้านราคาและจากแหล่งวัตถุดิบ

จากการที่วัตถุดิบหลักที่ใช้ในการผลิตผลิตภัณฑ์ของบริษัทคือเหล็ก ซึ่งคิดเป็นร้อยละ 35
ของต้นทุนขายรวม และประมาณร้อยละ 75
ของมูลค่าเหล็กที่สั่งซื้อทั้งหมดเป็นการนำเข้าจากต่างประเทศ
เนื่องจากการไม่สามารถผลิตภายในประเทศได้
ดังนั้นหากมีการปรับเพิ่มขึ้นของราคาเหล็กก็จะส่งผลต่อต้นทุนการผลิตและความสามารถในการแข่งขันของบริษัทฯ
แต่ในปี 2552 ที่ผ่านมา ราคาวัตถุดิบในตลาดโลกมีการปรับลดลงประมาณร้อยละ 20 เมื่อเทียบกับปี
2551
จากปริมาณความต้องการเหล็กในตลาดโลกที่ลดลงซึ่งเป็นผลต่อเนื่องจากปัญหาวิกฤตเศรษฐกิจโลก

แม้ว่าราคาวัตถุดิบมีการปรับตัวลดลงในภาพรวมก็ตาม
แต่ความเคลื่อนไหวของราคาเหล็กในตลาดโลก ซึ่งเป็นไปตามกลไกการตลาด และเป็นสิ่งที่บริษัทฯ
ไม่สามารถควบคุมได้ และถือว่ายังคงเป็นความเสี่ยงของธุรกิจที่ต้องบริหารจัดการอย่างต่อเนื่อง
จากการที่บริษัทฯมีการปรับปรุงระบบการจัดการความเสี่ยงด้านราคาในปีที่ผ่าน ๆ มา
ในด้านการติดตามข้อมูลข่าวสารด้านความเคลื่อนไหวของราคาเหล็กของตลาดโลกอย่างต่อเนื่องและใกล้ชิด
การวิเคราะห์แนวโน้มภาวะความต้องการ และกำลังการผลิตของตลาดในแต่ละช่วงเวลา
ทำให้บริษัทฯสามารถนำข้อมูลดังกล่าวมาสนับสนุนการตัดสินใจหรือการเจรจาต่อรองราคา
การกำหนดราคาคงที่ ได้มากขึ้น นอกจากนี้
บริษัทฯยังมีแผนงานในการสรรหาแหล่งวัตถุดิบทดแทนที่มีคุณภาพได้ตามมาตรฐานและต้นทุนที่แข่งขันได้อย่างต่อเนื่อง
เพื่อลดความเสี่ยงต่อต้นทุนของบริษัทฯ

  3.2 ความเสี่ยงด้านการปฏิบัติตามกฎระเบียบ

-   ความเสี่ยงจากการถูกฟ้องร้องจากผู้บริโภค
    เนื่องจากปัญหาด้านคุณภาพสินค้าและอาจทำให้ต้องถูกชดใช้ค่าเสียหายตามกฎหมาย Product
    Liability

ในปี 2552 ที่ผ่านมา
ประเทศไทยได้ประกาศใช้พระราชบัญญัติความรับผิดต่อความเสียหายที่เกิดจากสินค้าไม่ปลอดภัย หรือ
Product Liability Law ซึ่ง พรบ.นี้
จะเปิดโอกาสให้ผู้ใช้รถยนต์ฟ้องร้องเรียกค่าเสียหายจากบริษัทผู้จำหน่ายรถยนต์ได้
หากพบว่าสินค้าที่ไม่ปลอดภัยนั้น ๆ ถูกผลิตโดยผู้ผลิตรายใด
ผู้ผลิตอาจต้องเสียค่าปรับตามคำวินิจฉัยของศาล
โดยค่าปรับจะประเมินตามมูลค่าความเสียหายของเหตุการณ์ที่เกิดขึ้น

ด้วยเหตุผลด้านความเสี่ยงดังกล่าว ซึ่งมีระดับผลกระทบที่บริษัทฯยอมรับไม่ได้
บริษัทฯจึงให้ความสำคัญในระดับกลยุทธ์ขององค์กรที่พนักงานทุกคนต้องปฎิบัติตามระบบรับรองคุณภาพ
ISO/TS 16949 อย่างเคร่งครัด การจัดการกระบวนการผลิตให้สามารถตรวจสอบได้ในแต่ละจุด
รวมถึงการตรวจสอบขั้นสุดท้ายก่อนส่งมอบสินค้าให้กับลูกค้า เพื่อให้เกิดสินค้าที่มีคุณภาพเป็นเลิศ
โดยการยอมให้เกิดของเสียน้อยที่สุดตามเป้าหมายที่ลูกค้ายอมรับได้
และมีเป้าหมายของงานเคลมจากลูกค้าต้องเป็นศูนย์ (Zero Claims)

-   ความเสี่ยงด้านความปลอดภัย สิ่งแวดล้อม และชุมชน

จากลักษณะของธุรกิจและกระบวนการผลิตในอุตสาหกรรมชิ้นส่วนยานยนต์
หากไม่มีระบบการบริหารจัดการด้านความปลอดภัยที่ดี
ก็อาจส่งผลให้เกิดอันตรายและความสูญเสียต่าง ๆ ซึ่งมีผลกระทบต่อพนักงาน
และผู้มีส่วนได้ส่วนเสียได้ รวมถึงในประเด็นสิ่งแวดล้อมก็อาจส่งผลกระทบต่อสุขภาพของพนักงาน
และชุมชนรอบข้างได้

ในด้านความปลอดภัย ที่ผ่านมาบริษัทฯมีนโยบายที่มุ่งมั่นให้การดำเนินงานต่าง ๆ
มีความสอดคล้องหรือมีมาตรฐานสูงกว่าข้อกำหนดของกฎหมายและข้อบังคับต่าง ๆ
ตั้งแต่กระบวนการออกแบบโครงสร้างพื้นฐานการผลิต ระบบการผลิต ระบบควบคุมการผลิต
และระบบควบคุมการเฝ้าระวังภัย
รวมถึงมีการจัดการขั้นตอนการปฏิบัติงานและปรับปรุงให้ทันสมัยอยู่เสมอ
มุ่งเน้นการเพิ่มศักยภาพบุคลากรด้วยการจัดการฝึกอบรมด้านความปลอดภัยและสิ่งแวดล้อมอย่างต่อเนื่องเป็นประจำ
เพื่อให้พนักงานทราบถึงวิธีการป้องกันอุบัติเหตุและการปฏิบัติงานอย่างปลอดภัย
รวมถึงการแก้ไขสถานการณ์ในภาวะฉุกเฉินต่าง ๆ ได้เป็นอย่างดี นอกจากนี้
บริษัทฯยังได้ส่งเสริมให้มีกิจกรรมการป้องกันความเสี่ยงทางด้านความปลอดภัยและสิ่งแวดล้อมอย่างต่อเนื่อง
เช่น สนับสนุนให้พนักงานมีส่วนร่วมในการทำกิจกรรม
รวมถึงการปรับปรุงสภาพการทำงานให้มีความปลอดภัยอย่างต่อเนื่อง
โดยการมีส่วนร่วมของพนักงานทุกระดับในการค้นหาอันตรายในกิจกรรม Completely Check
Completely Find out (CCCF) มีเป้าหมาย 100 %
ส่วนอุบัติเหตุขั้นรุนแรงและการเสียชีวิตเป็นศูนย์ นอกจากนี้
ได้ดำเนินกิจกรรมเกี่ยวกับการปฏิบัติตามกฎหมาย กฎระเบียบ และข้อกำหนดอื่น ๆ
ที่เกี่ยวข้องอย่างเคร่งครัด รวมถึงส่งเสริมจิตสำนึกด้านความปลอดภัย
อาชีวอนามัยทั้งในงานและนอกงาน
กิจกรรมเตรียมความพร้อมและตอบสนองต่อภาวะฉุกเฉินต่อเหตุการณ์ต่าง ๆ เช่น
การฝึกซ้อมดับเพลิง และอพยพหนีไฟ เป็นต้น

ด้านสิ่งแวดล้อม ชุมชน และสังคม บริษัทฯมีนโยบายที่ชัดเจนในการตรวจวัด ติดตามคุณภาพอากาศ
น้ำเสียภายในบริษัทฯ และเฝ้าระวังคุณภาพอากาศในบรรยากาศโดยทั่วไปในพื้นที่รอบ ๆบริษัทฯ
เป็นประจำอย่างต่อเนื่อง บริษัทฯมีการวิจัยและพัฒนาเทคโนโลยีด้านการจัดการสิ่งแวดล้อมและมลพิษ
และนำผลมาปรับปรุงประสิทธิภาพการดำเนินงานในด้านต่าง ๆ อาทิ เทคโนโลยีอนุรักษ์พลังงาน
การติดตั้งระบบดักฝุ่นและกำจัดฝุ่น และ ติดตั้งระบบบำบัดนำเสียจากกระบวนการผลิต
กิจกรรมลดของเสียทั้งจากกระบวนการผลิตและการใช้งานทั่วไป เป็นต้น
ซึ่งการดำเนินการดังกล่าวบริษัทฯ ได้มีการจัดทำเป็นคู่มือการดำเนินงานไว้อย่างชัดเจน
โดยบ่งบอกถึงหน้าที่ความรับผิดชอบของหน่วยงานต่าง ๆ ที่เกี่ยวข้อง
รวมไปถึงการจัดทำขั้นตอนการปฏิบัติงานที่เกี่ยวข้องกับประเด็นปัญหาสิ่งแวดล้อมและความปลอดภัยที่ทุกพื้นที่ต้องดำเนินการ
นอกจากนี้ คณะผู้บริหารยังได้เข้าร่วมในการตรวจประเมินโรงงาน (Management Shop floor)
เป็นประจำทุกเดือน เพื่อให้คำแนะนำในการปรับปรุงระบบการปฏิบัติงาน
และให้มั่นใจได้ว่าการปฏิบัติงานของทุกหน่วยงานสามารถดำเนินการได้ตามมาตรฐานที่กำหนดไว้